钦定古今图书集成/历象汇编/庶征典/第091卷 > 明一
## 钦定古今图书集成/历象汇编/庶征典/第091卷 > 明一

### 太祖吴元年旱

按《明宝训》：吴元年六月戊辰，大雨。先是，太祖因久旱
日减膳素食，宫中皆然，俟天雨复膳。既而雨，群臣请
复膳，太祖曰：“亢旱为灾，实吾不德所致。今虽得雨，然
苗稼焦损必多，纵食肉奚能甘味？”廷臣对曰：“昔武王
克商，屡获丰年。诗人颂之曰：‘绥万邦，屡丰年’。主上平
海内，拯生灵，上顺天心，下慰民望，而忧勤惕厉，感兹
甘雨，丰年之祥，其有兆矣。”太祖曰：“人事迩，天道远，得
乎民心，则得乎天心。今欲弭灾，但当谨于修己，诚以
爱民，庶可答天之眷。”乃诏免民今年田租。

按《浙江通志》：“吴元年，杭州四月至六月不雨。”

### 洪武二年旱

按明《昭代典则》，洪武二年，春久不雨，复告祭风云雷
雨、岳镇、海渎、山川、城隍、旗纛诸神。祝曰：“朕代前王，统
世治民。当去岁纪年建号之初，首值天下灾旱，中原
人民苦殃尢甚。今年自孟春得雨之后，中春再沾微
雨，至今又无。虽未妨农务之急，而气候终未调顺。伏
念去岁因旱，民多颠危；今又缺雨，民生何赖？实切忧
惶。夙夜静思，惟天地好生，必不使下民至于失所。然
神无人何以享？人无神何以祀？朕不敢烦渎天地，惟
众神主司下土民物，参赞天地化机，愿神以民庶之
疾苦，哀闻于上天厚地，乞赐风雨以时，以成岁丰，养
育民物，各遂其生，朕感不知报。”

洪武三年旱。

按《明宝训》：“洪武三年六月戊午朔，先是，久不雨。太祖
谓中书省臣曰：‘君天下者，不可一日无民，养民者不
可一日无食。食之所恃在农，农之所望在岁。今仲夏不雨，实为农忧，祷祀之事，礼所不废。朕已择期诣山
川坛，躬为祷之。尔中书各官其代告诸祠，且命皇后
与诸妃亲执爨，为昔日农家之食，令太子诸王供馈’”
于斋所。至是日四鼓，太祖素服，草履，徒步出诣山川
坛，“设槁席露坐，昼曝于日，顷刻不移；夜卧于地，衣不
解带。”皇太子捧榼进蔬食，杂麻麦菽粟凡三日。既而
大雨，四郊霑足。

洪武五年旱。

按《大政纪》：洪武五年五月戊午，上忧天久不雨，命皇
后妃以下皆蔬食。是夜大雨，皇后具冠服贺曰：“妾侍
陛下二十年，每见爱民之心，拳拳于念虑之间。今兹
天旱，陛下诚言所孚，天心感格，遂致雨泽之应，民得
足食，妾敢进贺。”上曰：“人君所以养民也，民与君为一
体，民食有缺，吾心何安？幸天垂念，获兹甘雨，吾何德
以堪？”皇后能同心忧勤，天下国家所赖也。

按《明宝训》：洪武五年五月戊午，夏至，祭皇地祇于方
丘。礼毕，驾还乾清宫。皇后妃嫔见太祖曰：“方农时，天
久不雨，秧苗尚未入土，朕恐民之失望也，甚忧之。汝
等宜皆蔬食，自今日始，俟雨泽降复，常膳如故。”于是
宫中自后妃而下皆蔬食。是夜大雨，诘旦水深三尺。
洪武八年旱。

按《大政纪》：“洪武八年八月，京师大旱。”

洪武十一年旱。

按《四川总志》：“洪武十一年，荥昌大旱，饿莩盈路。
洪武十四年，旱。”

按：《续文献通考》：“洪武十四年，金陵久不雨，诏罚守城
指挥俸，罪其不祈雨也。”

洪武二十年，旱。

按《福建通志》：“洪武二十年，大旱。”

洪武二十六年旱。

按《大政纪》：“洪武二十六年夏四月，京师大旱，求直言，
录囚徒。”

### 成祖永乐元年旱

按《湖广通志》：“永乐元年，安乡大旱。”

按《广西通志》：“永乐元年，平乐大旱。”

永乐三年，旱。

按《浙江通志》：“永乐三年，台州旱，二麦无收。”

永乐十四年，旱。

按《浙江通志》：“永乐十四年夏，大旱，疫疠。”

永乐二十一年，旱。

按《浙江通志》：“永乐二十一年，温州旱，饥，死者盈路。”

### 宣宗宣德元年旱

按《湖广通志》：“宣德元年夏，嘉鱼大旱。”

宣德二年，旱。

按《名山藏》。宣德二年九月，上曰：“比闻平阳夏秋亢旱，
稼穑不登，他州县皆不以闻，有畏忌乎？其敕山西布、
按二司察旱伤，在所免其赋，令有司加抚绥，毋使流
移。”十二月，陕西旱，命有司开仓赈济，出绢五万匹、绵
布十万匹给其尢，艰食者止一切科征。作《书愧诗》示
行在户部尚书夏原吉，诗曰：“关中岁屡歉，民食无所”
资。郡县既上言，能不轸恤之。《周礼》十二政，散货首所
宜。给帛遣使者，发粟饬有司。临轩戒将命，遄往毋迟
迟。命下苟或后，施济安所期。吾闻有道世，民免寒与
饥。循己不遑宁，因情书愧辞。

宣德三年，旱。

按《名山藏》：“宣德三年六月，太原、大同沁、汾诸州县旱。
上曰：‘郡县告饥者众，朕发廪劝分，无敢后，其令有司
熟讲救荒政’。”

按《陕西通志》：“宣德三年，陕西大旱。”

宣德四年，旱。

按《大政纪》：“宣德四年九月丁巳，山西万泉县丞王琦
奏，本县旱饥，税粮无收。命户部量免其租税。”

宣德八年，旱。

按《大政纪》：“宣德八年四月，畿内及河南、山东、山西并
奏，自春及夏，雨泽不降，人民饥窘，颁宽恤之诏、赈恤
之诏二十一条，蠲免拖欠各项岁派课程及今年夏
税差役并失班人匠免罚工，军民乏食者，所在官司
验口赈济。六月，上以天久不雨，祷祀未应，忧之，作《闵
旱》之诗示群臣。”

宣德九年，旱。

按《明昭代典则》：“宣德九年八月，河南、江西旱灾，敕谕
巡抚侍郎于谦、周忱，抚恤兵民。”

按《名山藏》，“宣德九年八月，扬、镇、江、苏、松、常、湖广、浙江、
江西诸州县旱，皆传恤之。”

按《江南通志》：“宣德九年大旱，江潮涸竭，麦禾不收，道
殣相望。”

按《浙江通志》：“宣德九年，金华、台州大旱。”

按《湖广通志》：“宣德九年，安乡、慈利大旱。”

按《广西通志》：“宣德九年夏五月，南宁府不雨。郡守李
晟斋沐虔祷于天宁寺，以副都统茂净典厥职，五日
克应。黑云蔽空，雷电交作，甘霖如注，灯烛尽灭。二刻许，雨晴天净，众僧见殿前砖上有‘月明识’三字，非墨
非粉，傍有巨人，足迹微湿，人咸异之。有碑存。”

宣德十年，旱。

按《湖广通志》：“宣德十年夏，慈利大旱，疫。”

### 英宗正统元年旱

按《名山藏》，“正统元年四月，天久不雨，命考察群吏方
面及郡守有阙，令遵宣宗皇帝敕旨保举。若犯赃罪
并坐举者，命三法司有犯罪即会官复审毋淹。
正统三年，旱。”

按《浙江通志》：“正统三年，处州旱。”

正统五年，旱。

按《大政纪》：“正统五年三月，畿辅大旱，命刑部右侍郎
何文渊说法救荒。”

正统七年，旱。

按《大政纪》：“正统七年四月大旱，命右都御史王文同
太监兴安审成狱。六月丙辰，畿辅大旱，命吏部右侍
郎魏骥赈济饥民。”

正统九年，旱。

按《大政纪》：“正统九年夏四月，旱，遣官祷雨岳镇海渎。”
“正统十一年，旱。”

按《大政纪》，正统十一年五月礼部左侍郎王英奏，“京
师去冬小雪。今春徂夏。雨泽不降，种不入土，小民缺
食。乞赐赈恤之恩，并臣等省愆戒饬。以回天意。”从之。
按《湖广通志》。正统十年，黄梅大旱。

### 代宗景泰元年旱

按《大政纪》：景泰元年四月丙子，南京吏部尚书魏骥，
会法司因旱恤刑，主决恶逆王刚。翼日雨。或以刚年
少，欲缓之，骥曰：“此妇人之仁，天道不时，正为此也。”遂
决。翼日而雨。又戍卒四人牧马，三人互殴，一人死之，
有司却拷讯三人，内一人当之。骥曰：“罪一人则情可
矜，罪三人则律不合，宜上请。”卒得旨，三人各杖一百，
改戍边城。

按《名山藏》，“景泰元年五月，旱不雨。”

景泰二年，旱。

按《福建通志》：“景泰二年，春夏大旱，斗米二百钱。
景泰三年，旱。”

按《名山藏》，“景泰三年十月，凤阳、安庆、浙江、湖广诸府
旱。”

景泰四年旱。

按《名山藏》，“景泰四年七月，旱。”

按《云南通志》：“景泰四年，昆明、姚安大旱，民多饥死。
景泰六年旱。”

按《名山藏》，“景泰六年五月，旱。”

景泰七年旱。

按《名山藏》“景泰七年六月，淮安、扬州、凤阳三府大旱。”
按《浙江通志》。景泰七年十月，西湖水竭，底成平陆。
按《湖广通志》。景泰七年，安乡大旱。

### 英宗天顺元年旱

按《浙江通志》：“天顺元年，杭州、嘉兴旱。”

天顺二年旱。

按《浙江通志》：“天顺二年，嘉兴大旱，运河竭。”

按《湖广通志》：“天顺二年，汉阳汉川大旱，人相食。慈利
大旱，自五月至九月不雨，醴陵大旱，饥。”

天顺三年旱。

按《名山藏》天顺三年十一月，湖广旱饥，命设策赈抚
按《湖广通志》。天顺三年，巴陵常德大旱。

天顺五年旱。

按《湖广通志》：“天顺五年，兴宁大旱。”

天顺十二年旱。

按《福建通志》：“天顺十二年，夏秋旱。”

天顺二十二年旱。

按《福建通志》：“天顺二十二年夏，旱。”

### 宪宗成化元年旱

按《大政纪》：“成化元年三月，以旱灾免陕西延安等处
税粮八万七千一百石有奇。”

按《陕西通志》：“成化元年三月，陕西旱。”

成化二年，旱。

按《明通纪》：“成化二年二月，江淮旱，人相食。”

按《陕西通志》：“成化二年四月，河州大旱，人相食。”
成化三年旱。

按《江西通志》：“成化三年夏，南昌府属三月不雨，大无
禾。”

成化四年，旱。

按《大政纪》：“成化四年五月，京师大旱。六月，以旱灾免
江西南昌等府卫官民田并山塘屯田秋粮子粒，凡
二百八十八万六千三百馀石。”

按《湖广通志》：“成化四年，安陆旱。”

成化五年，旱。

按《湖广通志》：“成化五年，石门大旱。”

成化六年，旱。

按《大政纪》：“成化六年八月，以旱灾免山东济南、东昌兖、青、登、莱六府农桑丝绢。十月，以旱灾免河南民田
夏税三十七万七千七百石有奇，军屯子粒八千六
百石有奇。”

按《明外史毛弘传》：“弘字宽叔，成化六年夏，山东河南
大旱，弘请赈。因言四方告灾，部臣拘成例，必覆实始
免。上虽蠲租，下鲜实惠。请自今遇灾，抚按官勘实，即
与蠲除。从之。”

按《湖广通志》：“成化六年夏，应山大旱，民流于荆襄。
成化七年，旱。”

按《大政纪》：“成化七年二月，上以雨泽不降，令群臣条
陈阙失。”

按《江南通志》：“成化七年，扬州大旱，运河竭。”

成化八年，旱。

按《大政纪》：“成化八年四月，京畿自二月至是月不雨，
运河水涸。五月，京畿大旱。十二月，以旱灾免直隶顺
德、真定等府所属并河间卫秋粮九万七千馀石，谷
草二百馀束，绵花五十三万馀斤。”

按《名山藏》，“成化八年四月，京师自二月至是月不雨，
大风竟日，运河水涸。遣祭于天地、社稷、山川，复分遣
两京侍郎祭告淮渎、东海山川之神。”

按《山西通志》：“成化八年，沁州旱。”

按《广东通志》：“成化八年春正月，广州旱。”

成化九年，旱。

按《山西通志》：“成化九年，泽州旱。”

按《湖广通志》：“成化九年，靖及荆州大旱。”

成化十年旱。

按《大政纪》：“成化十年三月，以旱灾免湖广武昌、汉阳、
黄州、常德、辰州、衡州、林、长沙七府成化九年秋粮五十
三万五百馀石，武昌、衡州、常德、靖州、沅州、五开、茶陵、
黄州、长沙、铜鼓、辰州十一卫子粒二万九千六百馀
石。”

成化十二年，旱。

按《福建通志》：“成化十二年，大旱。”

成化十四年，旱。

按《湖广通志》：“成化十四年夏，嘉鱼大旱，通山汉阳大
旱。”

成化十五年，旱。

按《浙江通志》：“成化十五年，缙云大旱。”

按《湖广通志》：“成化十五年夏，嘉鱼旱。”

成化十九年，旱。

按《大政纪》：“成化十九年六月，久旱，漕河淤涸，命户部
左侍郎潘荣督治，濬通运舟。”

按《山东通志》，成化十九年秋，冠县旱，饥，人相食。
按《云南通志》，成化十九年夏六月，武定大旱，无秋。
成化二十年旱。

按《大政纪》：“成化二十年五月，京畿、陕西、河南、山东、山
西大旱。六月，畿内及陕西、河南、山东皆旱，遣礼部侍
郎徐溥代祀岳镇河渎诸神。”

按明《昭代典则》，“成化二十年五月，京畿、陕西、河南、山
东、山西大旱。时各省灾伤，礼部议：令各处僧道关给
度牒，就彼纳米，给与赈济。湖广镇守太监韦贵议称，
饥民南流数多，日有万口经过，驱之则恐激变，赈之
粮有限。欲行山陕、河南北直隶巡抚都御史，督令各
该州县，将新旧流民著该管里长招抚复业。”内阁万
安等议：令山、陕二学生员有纳米者，廪膳纳八十石，
增广纳一百石，俱赴陕西缺粮仓廒上纳，本布政司
起送国子监读书，挨次选用。军、民、舍馀人等，有纳米
者，授以军职。百户纳二百石，副千户二百五十石，正
千户三百石。指挥照例加米，定与卫分带俸。又命侍
郎耿裕、徐溥祭告西岳、西镇、西海、大河之神。南京兵
部尚书王恕上疏曰：“臣惟陕西、山西连年灾伤，闾阎
小民贫难殷实者少。虽奉上项恩例，恐愿纳者寡，焉
能济众？访得南直隶、浙江、江西、湖广今年颇收，合无
请敕每处差给事中、御史、郎中等官三二员，分定府
县，令其驰驿前去，会同彼处抚、按，督同分守、分巡官
分投出榜，召募前项僧道生员、军民舍馀人等，各照
米数每石纳银一两，给与文凭，关领度牒，照阙选用，
入监读书，及为指挥千百户等项。其银就令原差领
敕官，南直隶、湖广银送陕西，浙江银送山西，江西银
送河南，俱公同抚按等官，差委能干司府官员，分投
给散。缺食人户，令其自行买米救济。其各流民之在
荆、襄者，彼处镇守等官既称不可驱治，又称无粮赈
济，要令该管里老招抚复业。缘里老亦多流移，料无
可差之人，就彼有人可差，各户家业已失，田野无望，
又无口食，岂能回还？臣思流民缺食，无计聊生，拊循
失策，必为盗贼。劳师动众，所费益多。合无将湖广本
年该起运南京各仓及兑军秋粮，量留一二十万石，
又将河南该兑军秋粮留一二十万石，俱运赴荆襄
水次仓赈流民，以销后患。仍敕各处抚按提督三司
委官，如有流民到于该管地方，即便加恩赒恤，不许
驱逐，致令失所。臣又深虑召募僧道生员人等银两急不能得，合无先出内帑银二三十万两，火速发去
山陕河南赈济。如内帑不足，请谕贵戚近臣及在京
巨富之家那移前去，切不可缓，待后召募有银之日，
照数酬还。仍乞降诏将被灾府县今年税粮买办等
项尽行蠲免。如此庶几全活生灵，潜消后患，易危就
安，转祸为福矣。”

按《名山藏》，“成化二十年九月，以久旱遣吏部左侍郎
耿裕、礼部左侍郎兼翰林院学士徐溥祭告西岳、西
镇、西海并中岳、大河之神。”

按《山西通志》：“成化二十年秋不雨，次年六月始雨，饿
莩盈野，人相食，诸府州县皆然。”

按《湖广通志》：“成化二十年，安陆大旱，民多殍。”

成化二十一年，旱。

按《大政纪》：“成化二十一年十二月，常州旱灾，免所属
武进等五县秋粮十七万二千一百馀石，草六万九
千四百馀包。”

按《山东通志》，“成化二十一年秋，莘县等处旱，人相食。”
按《陕西通志》，成化二十一年，关中连岁大旱，百姓流
亡殆尽，人相食十亡八九。

按《湖广通志》：“成化二十一年春，均州旱。”

成化二十二年，旱。

按《大政记》：成化二十二年十二月冬旱无雪。诏吏部
查传奉官，降四人，黜九人，下六人于狱。厥明，大雪。先
是郑时论、梁芳被谪，陕西，人皆哭送，传闻至京。上知
之，颇厌芳所为。至是无雪，百祷不应，科道复交章论
芳。乃命中官袁琦传旨：“今后内官传奉除官，不论有
无敕书，俱覆奏明白方行。”即日诏吏部降黜，其下狱
者皆逃，自军囚者馀尚未斥，而人已称快。厥明大雪，
人益欢，谓“纳谏黜邪，格天之应。”

按《浙江通志》：“成化二十二年，台州、奉化大旱。”

按《陕西通志》：“成化二十二年七月不雨，西安大饥，斗
米万钱，死亡载道。”

按《福建通志》：“成化二十二年，春夏连旱，禾苗俱槁。秋
复旱，民多流移。”

按《潞安府志》：“成化二十二年，大旱，禾尽槁，人相食。
成化二十三年，大旱。”

按《大政纪》，成化二十三年五月，京师大旱。诏：“亢旱逾
时，田苗枯槁。已尝宽恤刑狱，条示合行事宜，内外衙
门著实举行。”

按《名山藏》成化二十三年四月，谕群臣曰：“朕忧亢旱，
虔心祈祷，自二十五日为始，各加祗慎，毋或怠荒。”丁
酉，分遣勋臣告于天地、社稷山川。五月乙卯，遣廷臣
赍香帛分祷天下山川以祈雨。丙辰，敕谕文武群臣
曰：“上天示戒，旱久田枯，民庶惊惶，朕甚愍之。宽恤刑
狱，遍祷神祇。雨尚未也，冤未伸欤？用未节欤？困未苏”
欤抑尔百官罔上而厉下欤。朕已节减用度。疏放宫
人。尔等各体朕心。痛自修省。纾朕忧悯元元之意
按《浙江通志》。成化二十三年。嘉兴诸暨大旱。

按《湖广通志》：“成化二十三年，祁阳大旱害稼，山竹尽
枯；武昌大旱，人相食。常德大旱，道殣枕籍。”

按：《福建通志》：“成化二十三年，春旱无麦。秋大旱，无禾